b'\n_START_ARTICLE_\nEtatsorkestret\n_START_SECTION_\nHistorie\n_START_PARAGRAPH_\nOrkestret blev dannet i 1922 p\xc3\xa5 initiativ af 3 post- eller telegrafassistenter, Vilhelm Gottlieb, Svend J\xc3\xb8rgensen og Holger Holst-Christensen under navnet Musikforeningen af 24/3 1922, men gik til daglig under betegnelsen Etatsorkestret. F\xc3\xb8rst i 1996 blev navnet officielt._NEWLINE_Betegnelsen "Etaterne" d\xc3\xa6kkede normalt over alle ansatte i de statslige virksomheder Post- og Telegrafv\xc3\xa6senet, DSB, Politiet, Toldv\xc3\xa6senet m.m., men fra starten var det kun m\xc3\xa6nd fra Post- og Telegrafv\xc3\xa6senet, der kunne optages i orkestret og i praksis kun dem, der boede i K\xc3\xb8benhavn. Senere blev der givet adgang til m\xc3\xa6nd fra andre etater, derefter til kvinder og i dag optager orkestret folk fra alle dele af samfundet._NEWLINE_Fra starten var der 8 musikere og i dag omkring 30, men undervejs har der v\xc3\xa6ret f\xc3\xa6rre og flere. Ved st\xc3\xb8rre koncerter udvides orkestret med assistenter p\xc3\xa5 de stemmer, der mangler st\xc3\xb8tte. Ved mange lejligheder samarbejder man med udefra kommende solister eller kor._NEWLINE_Som mange andre lignende institutioner har orkestret gennem tiden m\xc3\xa5tte k\xc3\xa6mpe med diverse problemer. F\xc3\xb8rst og fremmest \xc3\xb8konomien, men ogs\xc3\xa5 uegnede pr\xc3\xb8velokaler og koncertsale, at finde den rigtige dirigent og at udfylde alle n\xc3\xb8dvendige pladser i bes\xc3\xa6tningen. Men til dato (februar 2017) har man afholdt 193 koncerter, hvilket er ca. 2 om \xc3\xa5ret i en n\xc3\xa6sten ubrudt r\xc3\xa6kke siden 1922. Kun en kort overgang i 1934/35 og i perioder under 2. Verdenskrig, har aktiviteten v\xc3\xa6ret indstillet. Orkestrets koncerter har alle fundet sted i eller omkring K\xc3\xb8benhavn.\n_START_SECTION_\nRepertoire og dirigenter\n_START_PARAGRAPH_\nRepertoiret har indeholdt mange v\xc3\xa6rker af Haydn, Mozart, Beethoven og Schubert, men ogs\xc3\xa5 musik af Lumbye, forskellige medlemmer af Strauss-familien og andre i den lettere genre, har v\xc3\xa6ret p\xc3\xa5 programmet. Derudover har man opf\xc3\xb8rt musik af danske komponister som Niels W. Gade, J.P.E. Hartmann, Carl Nielsen, Weyse, Rued Langgaard og orkestrets egen mange\xc3\xa5rige dirigent Henning Wellejus._NEWLINE_Nogle af dirigenterne holdt ved i en r\xc3\xa6kke \xc3\xa5r. S\xc3\xa5ledes var Alfred Strandquist i spidsen for orkestret fra 1926-1932, Vilhelm Christensen fra 1935-1947 og Henning Wellejus fra 1950-1979. Specielt i \xc3\xa5rene derefter optr\xc3\xa6der en r\xc3\xa6kke unge musikere i \xc3\xa9t eller f\xc3\xa5 \xc3\xa5r ad gangen. Siden 2012 har Etatsorkestret v\xc3\xa6ret dirigeret af Niels Borksand.\n_START_SECTION_\nProtektorer\n_START_PARAGRAPH_\nEtaterne og kongehuset er knyttet til hinanden. Fra 1946 til sin d\xc3\xb8d var kronprins / kong Frederik 9.. Etatsorkestrets f\xc3\xb8rste protektor og han dirigerede det ogs\xc3\xa5 af og til. Efter kong Frederiks d\xc3\xb8d overtog prins Henrik protektoratet.'